**ΔΕΛΤΙΟ ΤΥΠΟΥ**

**Πρωτοβουλία Ψηφιακής Καινοτομίας του ΙΤΕ ενάντια στον Κορωνοϊό**

Ημερομηνία : 27.04.2020

Το Κέντρο Εφαρμογών και Υπηρεσιών Ηλεκτρονικής Υγείας του Ινστιτούτου Πληροφορικής του Ιδρύματος Τεχνολογίας και Έρευνας (ΙΤΕ-ΙΠ) ανταποκρίθηκε στην πρόσκληση του Υπουργείου Ψηφιακής Διακυβέρνησης με τίτλο «Δράση Άμεσης Εφαρμογής Ώριμων Ψηφιακών Λύσεων», υποβάλλοντας πρόταση για άμεση εφαρμογή συγκεκριμένης ψηφιακής λύσης που έχει αναπτύξει, με δυνατότητα αξιοποίησης από ήδη υφιστάμενες παραγωγικές δομές του Κράτους.

Η προτεινόμενη λύση με την ονομασία “Safe in COVID-19” (Μένω ασφαλής με COVID-19) ανταποκρίνεται άμεσα στις προκλήσεις που αντιμετωπίζει η κοινωνία μας εν μέσω της πανδημίας του Κορωνοϊού, και παρέχει τη δυνατότητα σε δημόσιες αρχές (ΕΟΔΥ, Κινητές Ομάδες Υγείας, κ.α.) να παρακολουθούν την πορεία της υγείας των πολιτών που αποτελούν επιβεβαιωμένα, πιθανά ή ύποπτα κρούσματα COVID-19. Στους πολίτες, μεταξύ άλλων, προσφέρει τη δυνατότητα να καταγράφουν σε καθημερινή βάση την πορεία της υγείας τους και να επικοινωνούν σύγχρονα ή ασύγχρονα με επαγγελματίες υγείας, εφόσον απαιτείται, προκειμένου να λαμβάνουν οδηγίες.

Η ολοκληρωμένη αυτή ψηφιακή υπηρεσία / προϊόν αποτελεί την πιο πρόσφατη επέκταση της βραβευμένης σουίτας λογισμικών ηλεκτρονικής υγείας Integrated Care SolutionsTM του ΙΤΕ-ΙΠ. Περισσότερα από 75% των λογισμικών αυτών έχουν αξιοποιηθεί από την Πολιτεία ή ιδιωτικές εταιρείες στην Ελλάδα και το εξωτερικό, μέσα από συμβόλαια που έχει υπογράψει το Ινστιτούτο για την αξιοποίησή τους μέσα από διαγωνιστικές διαδικασίες. Το ΙΤΕ-ΙΠ, το οποίο έχει πιστοποιηθεί κατά ISO 9001:2015, διαθέτει όλη εκείνη την απαραίτητη υποδομή για την ασφαλή ανάπτυξη ηλεκτρονικών εφαρμογών και την παροχή σχετικών υπηρεσιών στον τομέα της υγείας. Επίσης, το Κέντρο Εφαρμογών και Υπηρεσιών Ηλεκτρονικής Υγείας διαθέτει τμήμα τεχνικής υποστήριξης εξειδικευμένο στον τομέα της ηλεκτρονικής υγείας και πιστοποίηση ISO 27001:2013.

Το Ινστιτούτο Πληροφορικής, μαζί με τα υπόλοιπα Ινστιτούτα του ΙΤΕ, έχουν τεθεί στη διάθεση της Πολιτείας και των Υγειονομικών Αρχών, ώστε να συμβάλλουν με το υψηλό επίπεδο υποδομών και τεχνογνωσίας που διαθέτουν, στην κοινή προσπάθεια αντιμετώπισης της πανδημίας της νόσου COVID-19.

Για περισσότερες πληροφορίες:

**Δημήτριος Κατεχάκης, Επικεφαλής**
Κέντρο Εφαρμογών και Υπηρεσιών Ηλεκτρονικής Υγείας
Ινστιτούτο Πληροφορικής, ΙΤΕ
Τηλ. +30 2810391453, E-mail: ehealth@ics.forth.gr

Σελίδα παρουσίασης: <https://covid19.forthehealth.gr/>